Regionsudvalgets udtalelse om "Tværregionale projekter vedrørende turisme i landdistrikterne og Agenda 21"

(2001/C 144/20)

REGIONSUDVALGET har -

under henvisning til præsidiets beslutning af 13. juni 2000 om at afgive udtalelse om "Tværregionale projekter vedrørende turisme i landdistrikterne og Agenda 21" i henhold til EF-traktatens artikel 265, stk. 5, og henvise det forberedende arbejde til Underudvalg 2 (Landbrug, Udvikling af Landdistrikterne, Fiskeri),

under henvisning til Agenda 21, der blev vedtaget på FN's konference om miljø og udvikling i Rio de Janeiro den 14. juni 1992,

under henvisning til bidrag fra Underudvalg 5 (Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme) ª,

under henvisning til forslag til Regionsudvalgets udtalelse (CdR 254/2000 rev. 2), som blev vedtaget af Underudvalg 2 den 25. oktober 2000 med Reinhold Bocklet (delstatsminister for forbunds- og Europaanliggender, Bayerns delegation, D/PPE) som ordfører -

på den 36. plenarforsamling den 13.-14. december 2000 (mødet den 14. december) vedtaget følgende udtalelse.

Regionsudvalget

1. henviser til den betydning, som turisme i landområderne har for regionerne;

2. henleder opmærksomheden på, at turismen i landområderne bidrager til bevarelse og skabelse af arbejdspladser i disse områder og er en stærk drivkraft i den sociale og kulturelle udvikling;

3. bekræfter, at turismen i landområderne er en økonomisk styrke for landdistrikterne, som det gælder om at fremme og støtte;

4. henviser til, at yderligere administrative hindringer vil rejse problemer for erhvervslivet;

5. erkender nødvendigheden af, at regionale karakteristika på den ene side spiller en vigtig rolle for turismen i landområderne for gæsten/forbrugeren, og at tværregionale projekter på den anden side gavner tilbuddene til turisterne;

6. er enigt i, at politiske eller kommunale grænser i regionerne om nødvendigt skal overvindes, så den fælles udvikling af turismen i landområderne kan fremmes;

7. støtter det tværregionale samarbejde mellem organisationerne og forbundene inden for turismen i landområderne;

8. støtter kravet om en bæredygtig turismeøkonomi i overensstemmelse med Agenda 21, først og fremmest inden for turisme i landområderne;

9. kræver, at bæredygtigheden forankres stærkt i turismeindustrien;

10. gør det klart, at bæredygtighed på turismeområdet beskytter de foreliggende grundlag (landskab, kultur, skikke) for turisme;

11. anser de tværregionale projekter for at være et vigtigt bidrag til styrkelse af turisme i landområderne som en økonomisk faktor;

12. kræver, at de personer, der arbejder med turisme, skal være fagligt og flersprogligt kvalificerede;

13. anser det for nødvendigt at gennemføre kvalificeringen af udbyderne af turisme i landområderne tværregionalt, og at gøre kvaliteten af tilbuddene overskuelig for forbrugeren;

14. lægger vægt på øget anvendelse af elektroniske medier i landturismen;

15. mener, at en finansiel fremme af en tværregional kvalificering fra regionernes side vil være effektiv;

16. tilskynder til, at regionerne bestræber sig på at udvikle fælles markedsføringsstrategier;

17. støtter kravet om et stærkere tværregionalt netværk i forbindelse med målgruppeorienterede turisttilbud i landområderne;

18. anser tilbuddet om en sundhedsferie på en bondegård for at være en udvikling af turismen i landområderne, hvor der fokuseres på gæstens fysiske og psykiske velbefindende;

19. anser de landlige skikke for at være et virkningsfuldt element til at forøge landturismens tiltrækningskraft;

20. ser i inddragelsen af historien og historiske mindesmærker en mulighed for at berige landturismen;

21. anser det for fornuftigt at lade eksterne eksperter (som f.eks. højere læreanstalter, universiteter og markedsføringseksperter) udarbejde de integrerede turistkoncepter;

22. mener, at en udvidet sammenkædning af landturismen med alle regionens økonomiske partnere er ønskelig af hensyn til bæredygtigheden;

23. kræver, at der foruden økonomiske faktorer principielt også tages hensyn til økologiske og sociale faktorer i forbindelse med projekter for turismen i landområderne, og at der sikres et tilstrækkeligt udbud af personlige tjenesteydelser, især på sundhedsområdet;

24. mener, at regionerne bør give rådgivende og finansiel støtte til tværregionale projekter for turismen i landområderne;

25. ønsker, at der i alle overvejelser tages særligt hensyn til det lokale aspekt;

26. ønsker en intensiv udveksling af erfaringer fra igangværende tværregionale projekter;

27. går ind for, at også markedsføringen af et "turismeprodukt" om nødvendigt foregår tværregionalt, især i forbindelse med målgruppeorienterede tilbud inden for turisme i landområderne.

Bruxelles, den 14. december 2000.

Jos Chabert

Formand for

Regionsudvalget